चंद्रमोहन शर्मा, नवभारत टाइम्स ऐसा शायद पहली बार हुआ है जब साउथ की कोई फिल्म हिंदी में डब होकर दिल्ली एनसीआर में सवा सौ स्क्रीन्स पर रिलीज हुई हो, इतना ही नहीं दिल्ली एनसीआर में रजनी सर की इस फिल्म को तमिल, तेलुगू, हिंदी के अलावा बांग्ला में भी रिलीज किया गया। जहां साउथ में इस फिल्म के शो सुबह साढ़े तीन बजे से शुरू हुए तो दिल्ली में भी सुबह 9 बजे से शो हुए। देशभर में चार हजार और दुनिया में करीब आठ हजार स्क्रीन्स में रिलीज हुई इस फिल्म के क्रेज को देखते हुए ट्रेड पंडितों ने इस फिल्म की पहले दिन की कलेक्शन का आंकड़ा चालीस करोड़ से ज्यादा होने की भविष्यवाणी कर रखी है। वैसे भी रजनी सर की इस फिल्म के डायरेक्टर पी. रंजीत के नाम इससे पहले ही अटकत्ती और मद्रास जैसी सुपर हिट फिल्में दर्ज हैं। ऐसे में रजनीकांत की इस नई फिल्म में रजनी फैंस के लिए बहुत कुछ है। कहानी: कबालीशरण (रजनीकांत) मलयेशिया में कबाली के नाम से जाना जाता है, मलयेशिया की एक जेल से गैंगस्टर कबालीशरण की पूरे पच्चीस साल के बाद अब रिहाई हो रही है। कबाली की रिहाई को लेकर पुलिस-प्रशासन काफी सकते में है, पुलिस के साथ प्रशासन को भी यकीन है कि कबाली के जेल के बाहर आने के बाद शहर में अफरातफरी का माहौल होने के अलावा अपराध भी कई गुना बढ़ सकता है। दरअसल, कबाली अब भी उन लोगों को नहीं भूला है कि जिनकी वजह से उसने अपनी लाइफ का बड़ा हिस्सा जेल में गुजारा, सो पुलिस को लगता है कबाली जेल से छूटने के बाद अपने इन दुश्मनों को किसी भी कीमत पर नहीं छोड़ेगा। इस बीच शहर में सक्रिय हुआ एक दूसरा गैंग जिसकी पहचान 43 से है, जेल से कबाली के बाहर आने का इंतजार कर रहा है। ऐसे में, कबाली जेल से जब छूटकर बाहर आता है तो हैरान रह जाता है, कबाली गैंग के लोग अब भी गैरकानूनी काम करने में लगे हैं, लेकिन इन लोगों ने भी अपने नियम बना रखे हैं। जेल जाने से पहले कबाली ड्रग्स और जिस्मफरोशी से नफरत करता था, कबाली पहले ही अपनी खूबसूरत बीवी रूपा (राधिका आप्टे) के साथ बेटी भी खो चुका है। अब जब कबाली जेल से बाहर आ चुका है तो गैंग के लोगों को डर है कि कबाली उनके गैंरकानूनी धंधे को हमेशा के लिए खत्म कर देगा। मलयेशिया और भारत के बीच पनपती इस कहानी में कई ऐसे टर्निंग पॉइंट्स भी आते हैं जब दर्शक कबाली के अलग-अलग लुक और स्टाइल देखते हैं।  ऐक्टिंग: अपनी पिछली फिल्मों की तरह इस फिल्म में रजनीकांत ने शुरुआत से एंड तक अपने दर्शकों को सौ फीसदी एंटरटेन किया है। इस फिल्म में रजनीकांत ने गैंगस्टर से लेकर कई अलग-अलग किरदारों को जानदार ढंग से निभाया है। वैसे भी रजनी के फैंस अपने चहेते स्टार की स्क्रीन पर ज्यादा से ज्यादा मौजूदगी के लिए सिनेमाहॉल जाते हैं। ऐसे में रजनीकांत पर फिल्माएं स्टंट ऐक्शन या कहिए मारकाट के सीन्स खूब बन पड़े हैं। इस फिल्म में रजनीकांत ने अपने लुक और स्टाइल के साथ ऐक्शन सीन्स को दमदार निभाने के लिए अच्छीखासी मेहनत की है। मांझी सहित कई फिल्मों में अपनी पहचान बना चुकी राधिका आप्टे ने इस बार भी बेहतरीन ऐक्टिंग की है। रजनीकांत के साथ राधिका के कई सीन्स बेहद असरदार बन पड़े हैं। देखिए फिल्म का ट्रेलर:  निर्देशन: साउथ फिल्म इंडस्ट्री में डायरेक्टर पा रंजीत की पिछली फिल्में अटकत्ती और मद्रास बॉक्स आफिस पर सुपर हिट रही, इन फिल्मों ने टॉप कलेक्शन के साथ-साथ क्रिटिक्स की तारीफें भी जमकर बटोरी। रंजीत की इस नई फिल्म की स्क्रिप्ट में बेशक कुछ नयापन ना हो लेकिन हर वो मसाला मौजूद है जो रजनी के फैंस को चाहिए। रंजीत ने फिल्म के रजनीकांत की मौजूदगी वाले ज्यादातर सीन्स को स्पेशल विजुअल इफेक्टस के साथ दिखाने की अच्छी पहल की है। वहीं रंजीत ने मलयेशिया की बेहतरीन लोकेशंस में फिल्म शूट करके करके फिल्म को और भी भव्य बना दिया है। फिल्म की लंबाई कुछ ज्यादा हो गई है, अगर इंटरवल से पहले के कुछ सीन्स पर अगर कैंची चलती तो यकीनन फिल्म में और जान पड़ती। क्यों देखें: अगर रजनीकांत के फॉलोअर हैं और उनकी फिल्में मिस नहीं करते तो इस बार भी अपने चहेते स्टार की इस फिल्म को देखने जाएं। वैसे भी रजनी सर की फिल्मों के साथ तर्क-वितर्क जैसे शब्दों का कुछ लेना देना नहीं होता। दुनिया भर में फैले रजनीकांत के फैंस अपने चहेते सुपर स्टार की फिल्म में जो कुछ देखने की चाह में आते हैं उन उम्मीदों पर फिल्म खरी उतरती है। इस बार भी कबाली में यही कुछ है। फिर भी, अगर आप इस फिल्म की तुलना पिछले साल बॉक्स ऑफिस पर तहलका मचा चुकी साउथ की बाहुबली के साथ करेंगे तो यकीनन कबाली उस फिल्म के सामने पीछे नजर आती है।